Inflasie nou nóg hoër, maar verligting kom(Foto bloot ter illustrasie / Maroela Media) Amptelike data het Woensdag getoon dat inflasie in Suid-Afrika in Julie selfs verder gestyg het. Dit nadat inflasie reeds in Junie tot die hoogste vlak in 13 jaar toegeneem het. Die styging is hoofsaaklik aangedryf deur stygende voedsel-, vervoer- en elektrisiteitspryse – van die kern sosio-ekonomiese kwessies waaroor duisende stakende werkers Woensdag reg oor die land betoog het. Luidens StatsSA se statistieke het verbruikerspryse in Julie teen ’n jaarlikse koers van 7,8% gestyg teenoor 7,4% in Junie. Die aankondiging het op dieselfde dag gekom as die massa-stakings wat deur vakbonde, onder meer Saftu en Cosatu, gelei is, wat vandag in die meeste provinsies in die land plaasgevind het. Stakers het ’n beroep op die regering gedoen om die toenemende armoede en lewenskoste in die land te bekamp. Terwyl die nuwe inflasiesyfer slegte nuus vir verbruikers is, voorspel ekonome dat die land waarskynlik ’n kantelpunt bereik het, en dat inflasie in die komende maande kan afneem. Annabel Bishop, hoofekonoom van Investec-bank, sê die inflasie is “waarskynlik die hoogtepunt in die huidige inflasiesiklus”. Dawie Roodt, hoofekonoom by die Efficient Group, sê inflasie sal teen hierdie tyd volgende jaar weer laer wees. Die Covid-19-pandemie, sowel as Rusland se inval in Oekraïne, het grootliks daartoe bygedra dat inflasie wêreldwyd die hoogtes ingeskiet het. Volgens StatsSA het dit vir Suid-Afrikaners gelei tot stygende koste vir gebruiksgoedere, onder andere voedsel, elektrisiteit, brandstof en medikasie. Hoewel graanpryse internasionaal aan die daal is, sê Roodt dit neem “tot soveel as twee jaar voordat ’n prysskok sy pad deur die ekonomie werk”. Pryse vir brood en graan was in Julie 13,7% hoër, vanaf 11,2% in Junie. Dit beteken dat witbrood nou sowat R17,84 kos vergeleke met R15,57 ’n jaar gelede. Die brandstofprys het met ŉ enorme 56,2% gestyg teenoor verlede jaar. Stygende inflasie het die Reserwebank aangespoor om rentekoers tot 5,5% verhoog. Roodt voorspel dat nog ŉ verhoging waarskynlik sal kom. Christie Viljoen, senior bestuurder en ekonoom van PwC Suid-Afrika, sê dit sal ŉ verergerende uitwerking op die breër ekonomie hê, met hoër tariewe wat tot hoër skuldterugbetalings vir verbruikers sal lei. Dít sal uiteraard huishoudings se begrotings knou. “Dit lei weer tot verminderde bestedingskrag vir verbruikers en maatskappye. Dit is ’n uitdaging vir Suid-Afrika wat ’n verbruikersgedrewe ekonomie is,” het Viljoen gesê. Die stygende lewenskoste eis ŉ verdere tol op ’n bevolking waar die werkloosheidsyfer 34% nader. Die vakbond UASA het gesê inflasie voorspel onheil vir werkers. “Verbruikers sukkel om te oorleef, aangesien die prys van basiese goedere en dienste aanhou styg, wat onbekostigbaar word vir die man op straat,” het Abigail Moyo, UASA se woordvoerder, gesê. Moyo meen hoewel brandstofpryse die afgelope maand ’n aansienlike daling getoon het, baat dit nie die pendelaars wat werk toe en terug moet keer nie – of dit nou per taxi of private voertuig is. “Duisende Suid-Afrikaners soek werk, maar kan skaars bekostig om vir onderhoude te gaan, terwyl hulle tot hul huishoudelike uitgawes behoort te kan bydra. UASA is moedeloos oor die ekonomiese toestande waaraan ons lede en mede-Suid-Afrikaners onderwerp word. Ons moedig Suid-Afrikaners aan om sterk te bly en nie hoop te verloor nie.”